VEGA præsenterer
**Rebecca Lou kaster punkede energiudladninger i popsvøb**
*Med en eminent vokal, der både kan kradse og ae, står den fremadstormende danske sangerinde Rebecca Lou klar til at udsende sine rockhits i Lille VEGA den 27. oktober.*

Rebecca Lou er i øjeblikket højaktuel med sin nye, lækre single “Lovesick”, der mere end nogensinde før, åbner op for et sensibelt popunivers. Det sker under den selvproklamerede genrebetegnelse “doom pop”, der kommer til at præge det kommende album *Heavy Metal Feelings.*

Den fremadstormende sangskriver forener på mesterlig vis vildskaben fra rocken med popmusikkens lyse nuancer. I Rebecca Lous musikalske univers går trashy punk guitarer hånd i hånd med bløde, elegante popmelodier og hooks, der vil kramme dine øregange.

Rebecca Lou har i en årrække været en markant skikkelse på den københavnske rockscene, hvor hun tidligere stod i front for hardrock-bandet Stella Black Blackrose og som soloartist med højoktane og slagkraftige rockhits at skyde med.

I 2018 udgav hun ep’en *Skeletons*, hvor sange som “B\*\*ch U Look Good” & P6 hittet “I Wanna Be Your Everything” for alvor banede vejen for hendes både herhjemme og i udlandet. Året efter udsendte hun debutalbummet *Bleed*, hvor singleforløberen “Not 4 U” røg i direkte rotation på P6 og hun blev annonceret til Roskilde Festival.

**Fakta om arrangementet**
Rebecca Lou (DK)
Onsdag den 27. oktober, 2021 kl. 21.00
Lille VEGA, Enghavevej 40, 1674 København V
Billetpris 160 kr. + gebyr
Billetsalget starter i dag via [vega.dk](http://vega.dk/) og Ticketmaster